Vabariigi Valitsuse määruse „Vabariigi Valitsuse 22. juuni 2023. a määruse nr 64 „Regionaal- ja Põllumajandusministeeriumi põhimäärus“ muutmine“ eelnõu

Eelnõu eesmärk on muuta Regionaal- ja Põllumajandusministeerium senisest terviklikumalt juhitud ja strateegiliselt võimekamaks organisatsiooniks. Kavandatavad muudatused aitavad tõhustada ministeeriumi eesmärkide saavutamist, tugevdada valmisolekut muutusteks ja kriisideks ning teha seda kogu valitsemisala üleselt koordineeritult ja mõjusalt. Eelnõu kohaselt muudetakse ministeeriumi riigivara osakonna ja praeguse toiduohutuse osakonna põhiülesandeid, moodustatakse digiteenuste arendamise osakond ja kriisivalmiduse osakond ning konsolideeritakse senise põllumajanduspoliitika osakonna ja põllumajanduskeskkonnapoliitika osakonna põhiülesanded. Konsolideeritud põhiülesannete täitmiseks moodustatakse uus põllumajanduspoliitika osakond. Eelnõuga reguleeritakse nende osakondade põhiülesanded ja nimetatakse praegune toiduohutuse osakond ümber toiduosakonnaks. Lisaks muudetakse avalike suhete osakonna nimi kommunikatsiooniosakonnaks. Määruse jõustumine on kavandatud 1. detsembrile 2026. aastal, välja arvatud digiteenuste arendamise osakonnaga seotud muudatused, mis jõustuvad 1. veebruaril 2027. aastal.
